**Pregătiți pentru situații de urgență!!!**

**I. Scopul proiectului și obiectivul general**

 Dotarea corespunzătoare cu echipamente individuale de protecție și instrumente specifice pentru pregătirea permanentă a populației municipiului Făgăraș în gestionarea situațiilor de urgență.

**II. Obiective specifice**

**OS 1** Achiziționarea echipamentelor individuale de protecție necesare realizării pregătirii populației din municipiul Făgăraș în domeniul situațiilor de urgență.

**OS 2** Achiziționarea unui simulator de incendiu inovativ, portabil, pentru instruirea practică a populației în situații de urgență realiste.

**OS 3** Instruirea unui număr cât mai mare de persoane (adulți și elevi) din comunitatea locală în vederea utilizării corecte și oportune a echipamentelor necesare gestionării situațiilor de urgență, care se află la dispoziția populației.

**Context:**

 Zilnic, activitățile comunității pot fi perturbate de efectele tragice ale unor fenomene naturale sau provocate de om. Pentru a se reduce efectele dezastrelor și a cunoaște modalitățile de intervenție, toate instituțiile, salariații și populația neîncadrată în muncă au obligația prin lege să participe la activitățile de pregătire pentru însușirea cunoștințelor și formarea deprinderilor necesare protecției și să participe efectiv la acțiuni de intervenție.

 Totodată, în procesul dezvoltării armonioase, un rol esențial îl ocupă educația în mediul familial și în cadrul instituțiilor abilitate. Educația preventivă în domeniul situațiilor de urgență, precum și metode de gestionare ale acestora, fac din individ o persoană responsabilă social și dezvoltă spiritul civic îndreptat către binele comunității.

 Pentru a veni în sprijinul acestora și al comunității, Inspectoratul pentru Situații de Urgență „Țara Bârsei” al județului Brașov, prin subunitățile sale la nivel local, organizează permanent o diversitate de activități, concursuri, instruiri, prezentări în scopul apropierii de semeni și educării acestora în gestionarea situațiilor de urgență.

 Unele dintre cele mai importante activități subsidiare desfășurate de către Detașamentul de Pompieri Făgăraș constau în pregătirea membrilor comunității făgărășene pentru gestionarea eventualelor situații de urgență cu care se pot confrunta aceștia. Având în vedere importanța deosebită care se acordă acestui gen de educație, lunar, se au în vedere sesiuni de instruire a adulților și elevilor din comunitate. Ținând cont de caracteristicile specifice ale echipamentelor și ale aparatelor folosite în procesul educațional evidențiat prin pregătirea adulților și a elevilor descris în legislația specifică în vigoare, se impun investițiile propuse în prezentul material pentru atingerea obiectivelor pe termen scurt și lung (pregătirea comunității în gestionarea situațiilor de urgență).

 **Oportunitățile existente pentru implementarea eficientă și sustenabilitatea proiectului sunt:**

* Existența unei subunități de pompieri în municipiul Făgăraș și a profesioniștilor care se implică direct în pregătirea membrilor comunității și pun la dispoziție o parte din echipamentele specifice necesare instruirii, precum și informațiile necesare acestui proces;
* Posibilitatea deplasării echipajelor în locațiile în care se desfășoară sesiuni de instruire;
* Disponibilitatea angajaților inspectoratului în implementarea în condiții optime a proiectului;
* Garanția folosirii investiției pentru scopul propus, reflectată în statisticile publice anuale privind pregătirea și instruirea membrilor comunității în domeniul situațiilor de urgență;
* Existența unei asociații la nivelul subunității care poate prelua în gestiune investițiile propuse;
* Sustenabilitatea proiectului, prin întreținerea investițiilor de către personalul subunității de pompieri.

**Problema identificată:**

Lipsa dotării cu echipamente adecvate pentru instruirea și pregătirea populației municipiului Făgăraș în gestionarea corectă a situațiilor de urgență.

**III. Justificare:**

 Pe lângă obligațiile legale, atracția meseriei de pompier (încadrat pe autospeciale de stingere, SMURD, scafandri etc.) atinge spiritul comunității și încurajează participarea activă a societății în activitățile de gestionare a situațiilor de urgență, de la cei mai mici locuitori ai municipiului, la angajații instituțiilor publice și ai operatorilor economici până la ”salvatorii din pasiune” care se alătură acțiunilor profesioniștilor.

 Personalul Detașamentului de Pompieri Făgăraș desfășoară permanent sesiuni de instruire pentru populație în vederea unei bune gestionări a situațiilor de urgență care pot apărea.

 Prin implementarea măsurilor propuse în prezentul proiect se dorește asigurarea bazei materiale necesare pentru pregătirea tuturor acelora care participă la gestionarea situațiilor de urgență.

 Măsurile propuse a fi implementate sunt următoarele:

* Achiziționarea echipamentelor necesare pregătirii:
* 3 bucăți Haină de intervenție pentru pompieri tip NOMEX (specificații tehnice în atașament) – 1892 lei buc;
* 3 bucăți Pantaloni de intervenție pentru pompieri tip NOMEX (specificații tehnice în atașament) – 1142 lei buc;
* 3 bucăți Capison antistatic și ignifug (specificații tehnice în atașament) – 83 lei buc;
* 3 perechi Mănuși profesionale pentru pompieri (specificații tehnice în atașament) – 345 lei perechea;
* 3 bucăți Cască profesională de protecție pentru pompieri (specificații tehnice în atașament) – 1059 lei bucata;
* 3 bucăți Aparat de respirat autonom cu aer comprimat și presiune pozitivă DRAGER PSS 300099 (specificații tehnice în atașament) – 3963 lei buc;
* 2 furturi tip C, 20 m, 20 bari presiune – 368 lei buc;
* 1 țeavă de refulare Leader (specificații tehnice în atașament) – 3268 lei buc;
* 1 Simulator de incendiu descris în atașament – 39926 lei buc;
* 2 butelii gaz propan – 154 lei buc;
* 2 stingătoare tip P6 – 90 lei buc.

**Echipamentele corespund normelor internaționale în vigoare și sunt absolut necesare pentru realizarea obiectivelor propuse.**

**IV. Grupul țintă:**

* elevii făgărășeni;
* personalul serviciilor voluntare și private pentru situații de urgență (care se pregătesc pentru intervenția în situații de urgență);
* personalul instituțiilor publice și al agenților economici din Făgăraș;
* personalul Detașamentului de Pompieri Făgăraș.

**V. Beneficiari:**

* elevii făgărășeni, profesorii și familiile acestora;
* personalul serviciilor voluntare și private pentru situații de urgență și colegii acestora;
* personalul Detașamentului de Pompieri Făgăraș;
* comunitatea locală.

**VI. Rezultate așteptate**:

Sesiuni de instruire a populației în domeniul situațiilor de urgență, eficiente și care respectă normele legale în vigoare ale echipamentului individual de protecție.

Experimentarea situațiilor reale specifice situațiilor de urgență, de către un număr cât mai mare de persoane, cu simulatorul Jumbo.

Dotarea esențială cu echipamente și aparatură pentru realizarea obiectivelor propuse.

Participarea activă a grupului țintă în pregătirea în domeniul situațiilor de urgență.

Creșterea calității utilizării stingătoarelor puse la dispoziția populației, în gestionarea situațiilor de urgență.